  Туспуктэм: Удмуртиысь тазалыкез утёнъя министерстволэн пресс-службаез Анжелика Тихонова корреспондент Кияса ёрос эмъюртын нырысьсэ сакыр диабетэз шараян понна гликированной гемоглобинэз мертась тӥрлыксы кылдӥз. Со сярысь элькунысь тазалыкез утёнъя министерстволэн пресс-службаез ивортӥз. « Та дырозь эмъюртамы гликированной гемоглобинэз мертаны тӥрлыкмы ӧй вал. Соин ик пациентъёсмес Ижкаре келяллям. Табере анализэз асьмеос лэсьтыны быгатӥськом, эмчилэн ыстэмезъя, дунтэк » Елена Костенкова, Кияса ёрос эмъюртысь валтӥсь эмчи Елена Костенковалэн кылъёсызъя, аппаратэз эмъюртлэн ас коньдонэныз басьтӥзы. Тӥрлыкен эскерон ортчыны поликлиникаысь терапевтъёс ысто. Эмъюртэ вазиськисьёслы араз оглом 1,2-1,3 сюрс сыӵе эскеронъёс ортчытоно луэ. Пусъём, Кияса ёросын сакыр диабетэн 250 пала курадӟисьёс лыдъясько. Арлы быдэ эшшо ог 20 адямилэсь висёнзэ шараяло. Тодэ вайытом, Глазкарысь ёроскуспо эмъюртэ цифра амалэн ужась выль флюорограф пуктозы. Тегъёс: эмъяськонниос Кияса Удмуртия Тазалык  